《钓月轩以旧雨不来今雨来分韵得雨字》
元代·于立

七月凉飙初破暑，秋声萧萧在庭户。清新故人忽见过，契阔有怀何足数。

西夏郎官好词翰，中州美人妙歌舞。悬知野衲解谈天，况有仙人能噀雨。

金刀削翠藕丝长，绿房破茧莲心苦。诗成脱颖或有神，酒令分曹聊可赌。

殷勤素手累行觞，潇洒清谈藉挥麈。纷纷市上聚蚊儿，昌黎先生唾如土。

作者简介：南康庐山人，字彦成，号虚白子。博学通古今，善谈笑。不求仕进，以诗酒放浪江湖间。有《会稽外史集》。